Diari Oficial de la Generalitat Valenciana


Sumari del DOGV 8788, del 14-04-2020 (2020/2907)

RESOLUCIÓ de 13 de abril de 2020, del conseller de Política Territorial, Obres Públiques i Mobilitat, per la qual s'adopten mesures sobre els serveis de transport públic regular d'ús general de viatgers per carretera de titularitat de la Generalitat, en aplicació del que es disposa en el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8788

Data del DOGV
:   14-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2907


Data del document
:   13-04-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * política sanitària
    * assistència social
    * legislació
    * malaltia infecciosa
    * política de transports

RESOLUCIÓ de 13 de abril de 2020, del conseller de Política Territorial, Obres Públiques i Mobilitat, per la qual s'adopten mesures sobre els serveis de transport públic regular d'ús general de viatgers per carretera de titularitat de la Generalitat, en aplicació del que es disposa en el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19. [2020/2907]  
El Reial decret 463/2020, de 14 de març, declara l'estat d'alarma per a la gestió de la situació de crisi sanitària ocasionada per la COVID-19. L'article 14, apartat 2.c) del citat Reial decret, relatiu a les mesures en matèria de transport, permet que les autoritats autonòmiques competents en transport públic regular d'ús general de viatgers per carretera puguen establir un percentatge de reducció de serveis en el cas que la situació sanitària així ho aconselle, així com altres condicions específiques de prestació d'aquests, garantint, en tot cas, que els ciutadans puguen accedir als seus llocs de treball i als serveis bàsics en cas necessari.  
  
En idèntic sentit s'expressa l'Ordre TMA/230/2020, de 15 de març, per la qual es concreta l'actuació de les autoritats autonòmiques i locals respecte de la fixació de serveis de transport públic de la seua titularitat, per la qual cosa en ús de la citada habilitació normativa es va dictar la Resolució de 18 de març de 2020 d'aquesta conselleria, que estableix una reducció serveis de transport públic regular d'ús general de viatgers per carretera de titularitat de la Generalitat fins a un límit.  
  
Amb posterioritat es va publicar el Reial decret llei 10/2020, de 29 de març, pel qual es regula un permís retribuït recuperable per a les persones treballadores per compte d'altri que no presten serveis essencials, i l'Ordre TMA/306/2020, de 30 de març, per la qual es dicten instruccions sobre reducció de serveis de transport de viatgers durant la vigència del Reial decret llei 10/2020. Sobre la base d'aquestes normes es va dictar la Resolució de 2 d'abril de 2020, del conseller de Política Territorial, Obres Públiques i Mobilitat, per la qual s'adopten mesures sobre els serveis de transport públic regular d'ús general de viatgers per carretera de titularitat de la Generalitat, i es reduex l'oferta de serveis de transport públic de viatgers davant la previsible baixada de la demanda d'aquests serveis.  
  
Atés que la vigència del permís retribuït recuperable va finalitzar el dia 9 d'abril de 2020, és previsible que a partir d'aquesta data es produïsca un augment de la demanda de serveis de transport públic de viatgers per carretera, per la qual cosa, novament es fa necessari incrementar l'oferta d'aquests serveis.  
En virtut del que s'ha exposat anteriorment i, en exercici de les facultats conferides per l'article 14.2 c) del Reial decret 63/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19; per l'article 134 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i per l'article 4 del Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori (actual Conselleria de Política Territorial, Obres Públiques i Mobilitat), resolc:  
  
Primer. Percentatge de reducció de serveis sobre l'oferta de transports  
1. Els operadors de serveis de transport públic regular d'ús general de viatgers per carretera titularitat de l'Administració de la Generalitat podran reduir la seua oferta de serveis, com a màxim, als límits següents:  
a) Per als serveis interprovincials i provincials, una reducció dels serveis de fins al 75 % tant en dies laborables com festius.  
b) Per als serveis metropolitans, una reducció dels serveis de fins al 30 % en els intervals d'hora punta i fins al 75 % en les hores vall i festius. A aquest efecte, s'estableixen com a intervals d'hora punta els següents:  
07.30 a 09.30 hores  
13.30 a 15.30 hores  
17.00 a 19.00 hores  
2. La reducció d'oferta no podrà afectar mai línies de transport que comuniquen amb hospitals, ni podrà suposar en cap cas la supressió total de cap servei, i s'haurà de mantindre un mínim d'una expedició d'anada i una altra de tornada segons els actuals calendaris de servei. Els horaris de les expedicions s'adequaran per a garantir l'accés als llocs de treball i serveis bàsics dels ciutadans.  
  
3. El nou règim d'explotació dels serveis resultant de l'aplicació del criteri anterior haurà de remetre's a la Direcció General d'Obres Públiques, Transports i Mobilitat Sostenible, i caldrà annexar-hi una declaració responsable de la persona que tinga la representació legal de l'empresa operadora en la qual manifeste expressament que el nou règim d'explotació s'adapta plenament als criteris establits. L'empresa haurà de donar la major difusió possible del nou règim d'explotació a les persones usuàries del servei utilitzant per a això tots els canals d'informació disponibles.  
  
Segon. Condicions específiques de prestació de serveis  
1. En cap cas podrà ocupar-se més d'un quart de les places disponibles en cadascun dels vehicles, ni es podrà ocupar més d'un seient de la mateixa fila, ni més d'un ocupant en les files de seients enfrontats. L'ocupació dels viatgers serà a portell en els extrems (finestra) de cada fila. Aquesta instrucció haurà de ser posada en coneixement dels usuaris mitjançant cartells dins dels vehicles i a través d'altres mitjans informatius dels quals dispose l'operador. En tot cas, han d'adoptar-se les mesures necessàries per a procurar la màxima separació possible entre els passatgers i evitar aglomeracions.  
2. En aquells casos en els quals per les característiques físiques dels vehicles no siga possible complir el que es disposa en l'apartat anterior, s'hauran d'adoptar les mesures oportunes perquè la separació entre els viatgers siga, almenys, de dos metres.  
3. En el cas que la reducció de serveis que es produïsca segons el que es disposa en l'apartat primer impedisca el compliment del que es disposa en aquest segon apartat, l'empresa operadora haurà de reformular el seu pla de serveis incrementant l'oferta en el percentatge que siga necessari.  
4. Els viatgers hauran d'accedir al vehicle per la porta posterior, llevat que el conductor estiga protegit per una mampara.  
5. Únicament podrà realitzar-se el pagament dels serveis de transport mitjançant efectiu en el cas que no hi haja altres mètodes de pagament alternatiu, com a abonaments, targeta de crèdit o uns altres similars.  
6. Els operadors de transport públic de viatgers queden obligats a realitzar una neteja diària dels vehicles de transport d'acord amb les recomanacions que establisca el Ministeri de Sanitat, Consum i Benestar Social  
La present resolució tindrà efecte des del dia de la seua publicació en el Diari Oficial de la Generalitat Valenciana, i deixarà sense efectes la Resolució de 2 d'abril de 2020, del conseller de Política Territorial, Obres Públiques i Mobilitat, per la qual s'adopten mesures sobre els serveis de transport públic regular d'ús general de viatgers per carretera de titularitat de la Generalitat, en aplicació del que es disposa en el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19 i serà aplicable mentre es trobe vigent la declaració d'estat d'alarma establida en el Reial decret 463/2020, de 14 de març, i les seues pròrrogues.  
Contra la present resolució, que esgota la via administrativa, pot interposar-se, amb caràcter potestatiu, un recurs de reposició davant el mateix òrgan que dicte la resolució en el termini d'un mes, comptador des de l'endemà de la seua publicació, en virtut del que disposen els articles 123 i 124 de la Llei 39/2015, d'1 d'octubre, de procediment administratiu comú de les administracions públiques.  
No obstant el que es disposa en el paràgraf anterior, la present resolució podrà ser impugnada directament davant la sala contenciosa administrativa del Tribunal Superior de Justícia de la Comunitat Valenciana, mitjançant la interposició del corresponent recurs contenciós administratiu en el termini de dos mesos, comptadors des de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 13 d'abril de 2020.- El conseller de Política Territorial, Obres Públiques i Mobilitat: Arcadi España García.